ФК ФКСБ
ФКСБ () е футболен клуб от Букурещ, столицата на Румъния. Името е абревиатура от Футболен клуб на „Стяуа“ (Букурещ), изговаря се фе-ка-се-бе.

ФКСБ е най-успешният румънски футболен клуб на всички времена. Те са първият източноевропейски отбор, спечелил финал на клубно европейско състезание – Купата на европейските шампиони през 1986 г., срещу „Барселона“. Клубът е бил свързван с Румънската армия. Eдинствената връзка с армията остава стадионът, който е военна собственост.

История 
Клубът е създаден на 7 юни 1947 г. като ASA (Спортен клуб на армията) от няколко офицера в армията. Променя името си много пъти до 1961 г., когато приема „Стяуа“ (на български: „Звездата“). Остава армейски отбор до 1998 г., когато се отделя като самостоятелен клуб. Цветовете на тима са червено (като домакини) и синьо (като гости).

Най-силният период на отбора е от 1985 до 1989 г., когато става шампион на Румъния 5 пъти поред и постига най-големите си победи и рекорди.

На 7 май 1986 г. под ръководството на Емерик Йеней Стяуа става първият отбор от Източна Европа, спечелил Купата на европейските шампиони. След 120 минути игра на стадион Санчес Писхуан в Севиля Стяуа побеждава Барселона след изпълнение на дузпи. Тогава вратарят Хелмут Дукадам спасява 4 дузпи. Същата година отборът печели и Суперкупата на Европа с 1:0 срещу Динамо Киев.

През този период Стяуа поставя недостигнатия световен рекорд от 104 изиграни мача без загуба като остава непобеден в продължение на цели 3 години и 3 месеца: юни 1986 – септември 1989. През 1989 г. отново достига до финала за КЕШ и става европейски вицешампион. Клубът държи рекордите от 26 спечелени титли на футболното първенство на Румъния, 22 Купи на Румъния и 6 Суперкупи на Румъния.

През 90-те години Стяуа отново се радва на големи успехи. Отборът печели 6 поредни пъти първенството на Румъния – от 1993 до 1998 г. След края на 90-те години на 20 век в играта на отбора настъпва спад. За пръв път след 1998 година отборът става шампион през сезон 2004/05, а успехът е дублиран през сезон 2005/06. Първият голям успех на отбора в XXI век е свързан с участието в турнира за Купата на УЕФА. През сезон 2005/06 отборът стига до полуфиналите на турнира, където е отстранен от Мидълзбро с гол в последната минута. През следващия сезон Стяуа се класира за Шампионската лига за пръв път след десет годишно прекъсване. През сезон 2007/08 не успява да се класира за Шампионската лига. През сезон 2012/13 г. под ръководството на Лауренциу Регекампф отборът най-накрая става шампион след 7-годишно прекъсване, а шампионската титла в Румъния е допълнена с участие в Шампионската лига за пръв път след десет години. През следващия сезон успехът в румънското първенство отново е дублиран. Въпреки това Лауренциу Регекампф е уволнен, а на негово място е назначен бившият защитник на отбора Константин Гълка.

През 2017 г. след загубено дело срещу министерството на отбраната на Румъния за името „Стяуа“ отборът е преименуван и приема за официално име акронимът „ФКСБ“, което формално е съкращение от „Футболен клуб на Стяуа Букурещ“. Клубът запазва своите екипи и символи.

Най-голямото дерби на „ФКСБ“ е срещу тима от същия град „Динамо“.

Стадиони 
От 1974 до 2015 г. отборът играе мачовете си на стадион „Стяуа“ в Букурещ, известен като стадион „Генча“ на името на улицата, на която се е намирал. След това се прехвърля на стадион „Арена Национала“. Стадион „Стяуа“ е собственост на Министерството на отбраната, но е взет под аренда от клуба за 49 години. През август 2018 г. стадион „Генча“ е съборен, за да се изгради нов за Европейското първенство през 2020 г.

Срещи с български отбори 
ФКСБ се е срещал с български отбори в официални и приятелски срещи.

Лудогорец 
С отбора на „Лудогорец“ се е срещал пет пъти. Първият мач е приятелски и се състои на 8 септември 2012 г. в Разград като срещата завършва 1:1. Втората среща е приятелска на 1 юли 2014 г. в Англия и завършва 4:2 за „Лудогорец“. Третият мач е плейоф в Шампионската лига и се състои на 19 август 2014 г. в Букурещ като завършва 1:0 за „Стяуа“. Четвъртата среща е реванш в плейофа от Шампионската лига на 27 август 2014 г. в София и завършва 1:0 (6:5 след дузпи) за „Лудогорец“. Петият мач е приятелски и се играе на 31 януари 2016 г. в турския курорт Белек като завършва 3:0 за „Лудогорец“.

ЦСКА 
Стяуа на три пъти спира българският тим ПФК ЦСКА (София), в похода му от европейските турнири.

1997 
През август 1997 г. ЦСКА и „Стяуа“ се срещат в квалификационен кръг за влизане в Шампионската лига. ЦСКА повежда с 3:1 на стадион „Генча“ и с човек повече не успява да удържи преднината, а допуска изравняване в последните 10 минути като също завършва мача с 10 души. На реванша в София „Стяуа“ повежда с 0:1 в средата на първото полувреме, а веднага след почивката Лауренциу Регекампф вкарва втори гол извън наказателното поле.

2004 
През година в турнира Лига Европа двата тима завършват 2 – 2 в София и 2 – 1 в Букурещ, като победител отново е румънският тим.

2011 
На 25 август 2011 г., ЦСКА и Стяуа се изправят един срещу друг в турнира Лига Европа. Първият двубой в Румъния завършва 2 – 0 за Стяуа, а реванша завършва 1 – 1 в София.

Настоящ състав 
Към 24 юли 2018 г.

Прочути футболисти 
 Гаврила Пеле Балинт
 Миодраг Белодедич
 Ладислау Болони
 Хелмут Дукадам
 Илие Думитреску
 Георге Хаджи
 Адриан Илие
 Ангел Йорданеску
 Мариус Лакътуш
 Доринел Мунтяну
 Дан Петреску
 Мирел Радой
 Марчел Радукану
 Виктор Пицурка

Успехи

Международни 
  Суперкупа на Европа:
  Носител (1): 1986
  Купа на европейските шампиони (КЕШ):
  Носител (1): 1985/86
  Финалист (1): 1988/89
  Международна купа на шампионите:
  Финалист (1): 1986
 Купа на УЕФА:
 1/2 финалист (1): 2005/06
  Купа на носителите на купи (КНК):
 1/4 финалист (2): 1971/72, 1992/93

Национални 
 Лига I:
  Шампион (26, рекорд): 1951, 1952, 1953, 1956, 1959/60, 1960/61, 1967/68, 1975/76, 1977/78, 1984/85, 1985/86, 1986/87, 1987/88, 1988/89, 1992/93, 1993/94, 1994/95, 1995/96, 1996/97, 1997/98, 2000/01, 2004/05, 2005/06, 2012/13, 2013/14, 2014/15
  Второ място (20): 1954, 1957/58, 1962/63, 1976/77, 1979/80, 1983/84, 1989/90, 1990/91, 1991/92, 2002/03, 2003/04, 2006/07, 2007/08, 2015/16, 2016/17, 2017/18, 2018/19, 2020/21, 2021/22, 2022/23
  Трето място (9): 1958/59, 1963/64, 1964/65, 1969/70, 1970/71, 1978/79, 1998/99, 1999/00, 2011/12
 Купа на Румъния:
  Носител (24, рекорд): 1949, 1950, 1951, 1952, 1955, 1962, 1966, 1967, 1969, 1970, 1971, 1976, 1979, 1985, 1987, 1988, 1989, 1992, 1996, 1997, 1999, 2011, 2015, 2020
  Финалист (8): 1953, 1964, 1977, 1980, 1984, 1986, 1990, 2014
 Купа на Лигата:
  Носител (2): 2015, 2016
 Суперкупа на Румъния:
  Носител (6, рекорд): 1994, 1995, 1998, 2001, 2006, 2013
  Финалист (3): 1999, 2005, 2011, 2020/21

Рекорди 
 Първият отбор от Източна Европа, спечелил КЕШ
 26 пъти шампион на Румъния
 24 купи на Румъния
 Най-много поредни мачове без загуба в света – 104
 Голмайстор на всички времена в Румъния: Ангел Йорданеску (146 гола от 14 сезона)
 Най-много спечелени титли на Румъния от един футболист: Мариус Лакътуш (10)

Източници

Външни препратки 
  Официален уебсайт 
  Фен страница
  Статистики за отбора
  Стяуа в UEFA

ФКСБ
ФКСБ
Спорт в Букурещ
Основани в Румъния през 1947 година